
דיון והצבעה על הרביזיה של חה"כ מוטי יוגב על צו שירות ביטחון (שירות מוכר להשגת יעדים ביטחוניים-לאומיים)(הוראת שעה), התשע"ו-2016
היו"ר יואב קיש:
חברים, שלום לכולם. אני פותח את הישיבה. אני מתחיל עם הרביזיה. בקשת רביזיה על צו שירות ביטחון (שירות מוכר להשגת יעדים ביטחוניים-לאומיים)(הוראת שעה). מבקשים לקיים רביזיה לאישור צו ביטחון, זאת לאחר שברור לחברי הוועדה כי משמעות הצבעתנו בדיון הקודם נגד הצו, שלא הכיל את הצבא הירוקים, היא סגירת כל גיוס המורות חיילות. ההצבעה הזו דרושה בלית ברירה משום שהמשמעות ברורה כעת לכולנו, שבלעדי אישור הצו - - - בסדר, זו תפיסתו של מוטי, אני לא נכנס לזה. 
עליזה לביא (יש עתיד):
אתה רק מקריא מה שהכתיבו לך? 

היו"ר יואב קיש:
לא, אני חשבתי שזה בִּילט אִין במסמך, חשבתי שזו בקשת הרביזיה. 

קריאה:
זו בקשת הרביזיה. 

היו"ר יואב קיש:
בסדר, אז לא צריך להקריא את הכול. יש בקשה, הגיעה בקשה, מי שהגיש את הרביזיה, בבקשה שינמק. 

מרדכי יוגב (הבית היהודי):
כבוד היושב ראש, חבר הכנסת יואב קיש, וכל חבריי. 

מירב בן ארי (כולנו):
אני ממש מבקשת שתעשה את זה קצר, כי אני רצתי במיוחד. 

עליזה לביא (יש עתיד):
מה זה קצר? מה זה קצר? זה נושא מהותי, מה זה קצר? 

מירב בן ארי (כולנו):
מותר לי, אני פניתי למוטי. 

עליזה לביא (יש עתיד):
גייסתם את כל ה - - - 

מירב בן ארי (כולנו):
אבל ביקשתי ממוטי, לא ביקשתי ממך, מותר לי לבקש ממנו. 

היו"ר יואב קיש:
סליחה, אני אומר לכל המשתתפים - - - 

עליזה לביא (יש עתיד):
בכל שנה הן משובצות, בכל שנה הן - - -

מירב בן ארי (כולנו):
די כבר, עליזה, זה או אפס מורות או 400. 

עליזה לביא (יש עתיד):
מה די? אתם הורסים את המסלול של מורות חיילות. 
מירב בן ארי (כולנו):
מה לעשות? 

עליזה לביא (יש עתיד):
מה זה מה לעשות? 

היו"ר יואב קיש:
חברת הכנסת, אתם רוצים שאני אוציא אתכם ונגמור את זה בהצבעה? אני אומר לכם בצורה הכי פשוטה, יש פה דיון על נושא מקצועות נשים שנדחה בגלל הרביזיה הזו. הרביזיה הזו תהיה קצרה ואני נותן למוטי לנמק את הצעתו. בבקשה. 

מרדכי יוגב (הבית היהודי):
אני אסביר. גם אני סברתי שטוב היה עושה שר הביטחון, משרד הביטחון, אילו היה מקצה את המספר וקובע את העיקרון של אוריינטציה לצה"ל, כי זה בעיניי נכון שמי שמשרת במדים, אז תהיה לו אוריינטציה ביטחונית, קרי אותן מורות חיילות שבכפרי הנוער מעודדות את הנוער לגיוס, אלה שבקליטה עובדות, ויש גם אוריינטציה והשפעה לגיוס, וחשבתי שגם בבתי הספר לשדה יש מהאוריינטציה הזאת והלכתי להסכמות. שלושה שבועות עבדנו, להוריד רק את אותם ארגונים שברור שהם לא שם, כמו לוטם ושמע. גם דעתי הייתה כזאת והיה לי קשה להצביע בהצבעה הקודמת ולכן רגע לפני יצאתי כי אמרתי אוי לי מיצרי אוי לי מיוצרי, אם אני מצביע בעד הצו אין בתי ספר שדה, אם אני מצביע נגד הצו, אין בכלל.

האין בכלל הזה התברר לי גם בסוף השבוע ופניתי למירי ולצחי ואליכם, שכבר הבנות משובצות במקומות אחרים, בפועל. קרי זה קורה בפועל, כי צה"ל מיישם את המשמעות של אין צו ולא יהיו בכלל מורות חיילות. לכן אמרתי, בלית ברירה, כמו שאמר רבן יוחנן בן זכאי בבית שני, 'תן לי יבנה וחכמיה', את אותן 400 מורות חיילות לחינוך ולקליטה ואת המאבק אפשר אחר כך להמשיך. 

היו"ר יואב קיש:
תודה. מישהו מחברי הכנסת רוצה להתייחס? 

מירב בן ארי (כולנו):
אני רק רוצה לומר מילה אחת. 

היו"ר יואב קיש:
לא, לפי הסדר. עליזה, בבקשה. 

עליזה לביא (יש עתיד):
תודה, אדוני היושב ראש. אני תמהה על הבהילות. אתמול בתשע בלילה יוצאת לנו הזמנה, זימון, לבוא לכאן בבהילות. הנושא הזה נידון כבר כמה שנים. כמה שנים אני בכנסת, זו הכנסת השנייה שלי, וכל פעם יש דיון וכל פעם אנחנו מגיעים להבנות עם הצבא. המשמעות וההשלכות של ההחלטה המהירה והפזיזה הזאת זה לגמור עם המסלול של המורות חיילות הירוקות וזה חבל. מדובר בסך הכול, שמענו פה את המספר, בקרוב ל-50 בנות.

היו"ר יואב קיש:
הוא אומר לך שהוא במקום שלך, הוא גם חושב שאת זה צריך ל - - - זה לא הסתייע. 

עליזה לביא (יש עתיד):
אז למה אתם עושים את זה במחטף כזה? 

היו"ר יואב קיש:
אל"ף, אין מחטף, אל תשתמשי, זו לא המילה - - - 
עליזה לביא (יש עתיד):
הצבא ידע כל שנה לבוא - - -

היו"ר יואב קיש:
אני שואל אותך שאלה פשוטה, יש עכשיו הצבעה, הסיטואציה כרגע - - -

עליזה לביא (יש עתיד):
תראה מה עשיתם, באמצע יום, כולם עזבו דברים, זה יום האישה היום, דווקא ביום האישה לחתוך ב - - -

היו"ר יואב קיש:
אני דחיתי דיון שלי לנושא הזה.

עליזה לביא (יש עתיד):
אבל מה אתה עושה? אתה יודע מה הבעיה של המסלול הזה? שגברים לא שירתו בו. זה מסלול שהוא באמת הדגל של המורות חיילות, יש לו מקום ערכי, בטח בשכבות מוחלשות, בפריפריה, אבל - - -

היו"ר יואב קיש:
אני ממש לא רואה פה עניין מגדרי. 

עליזה לביא (יש עתיד):
אהבה וידיעת הארץ - - -

היו"ר יואב קיש:
אני לא רואה פה עניין מגדרי כי - - -

עליזה לביא (יש עתיד):
בוודאי שזה עניין מגדרי, כי אם גברים היו בסיפור הזה של המורות חיילות אז ההתייחסות לזה הייתה אחרת. 

מירב בן ארי (כולנו):
אני אומרת לך בתור אישה - - - 

עליזה לביא (יש עתיד):
למה החזירו את כל הנספחים הצבאיים קודם - - - 

היו"ר יואב קיש:
יש לך, בבקשה, עוד דקה. 

עליזה לביא (יש עתיד):
החזירו את כל הנספחים הצבאיים לפני שאתם סוגרים את המסלול הירוק. ה-50 בנות האלה, זה מה שמשנה? אתה יודע שאנחנו פה כי זה נושא ערכי, זה נושא שהוא משמעותי ויש לו השלכות מאוד מאוד גדולות על ציבורים שלא מכירים את הארץ. הרי אנחנו נראה את זה אחרי זה במסלולי הגיוס, נראה את זה במקומות שהחבר'ה האלה באים ומתגייסים, זה ממש ממש ממש - - - ועוד דבר, אני אחזור ואני אומר, התחום הזה יופקר להדרכה רק של בנות דתיות בשירות לאומי וזה עוול. מה שקודמינו ידעו לעשות אתם היום הורסים במחי יד. 

תשע בלילה לבוא ולהגיד לנו להגיע לכאן? אתם מגייסים את הקואליציה? מה קרה לכם? אתמול בלילה 40 ח"כים, פנינו לראש הממשלה להתערב בנושא הזה. שמענו מה שאתם עושים, הוצאנו מכתב של 40 חברי כנסת לראש הממשלה להתערב. אתם אפילו לא נותנים לנו הזדמנות שהוא יגיב. 

נחמן שי (המחנה הציוני):
למצות את התהליך הזה. 

עליזה לביא (יש עתיד):
בדיוק, למצות את התהליך הזה. אני לא מבינה מה הלחץ שלכם, מה המהירות? היא מהשטן. למה? למה? 

היו"ר יואב קיש:
עליזה, סיימת? תודה רבה. 

נחמן שי (המחנה הציוני):
יש לנו דברים אחרים לעשות. גמרתם את הגיוס שלכם? 

היו"ר יואב קיש:
סליחה, פה מדברים ברשות דיבור. עליזה, תודה. אני רוצה רק להגיד שאני חושב שכולם פה מסביב לשולחן שותפים לדרישה שלך לחיילות, נקרא לזה חיילות ירוקות לצורך העניין, ואני חושב שאנחנו אולי חלוקים על הדרך. הדרך שאת מציעה היא דרך שעוצרת את כל העניין לגמרי. אני לא חושב ש - - -

עליזה לביא (יש עתיד):
כל שנה הצלחנו, למה דווקא עכשיו, כשאתה יושב ראש הוועדה זה ייעצר? 

היו"ר יואב קיש:
את יודעת למה עכשיו? כי הצבא היום, בניגוד לעבר, מאוד לחוץ בגלל תכנית גדעון והוא היום לא מוכן לדברים. 

עליזה לביא (יש עתיד):
למה הוא כרך את זה? 

היו"ר יואב קיש:
אני מסביר לך. מה שקורה היום, שיש מאבק - - - באמת, אני רוצה שתשלבו איתנו ידיים במאבק הזה על החיילות הירוקות. אנחנו נעשה את זה, זה לא ייגמר. 

נחמן שי (המחנה הציוני):
מה לשלב ידיים? איך? מתי? 

עליזה לביא (יש עתיד):
איך? אתה הורס היום את זה. אני רוצה לשאול את היועצת המשפטית - - - 

היו"ר יואב קיש:
אני אעשה דיון - - -

נחמן שי (המחנה הציוני):
בחייך, יואב, אל תשקר. 

היו"ר יואב קיש:
לא משקר, אומר לך את האמת. קשה לך לשמוע אותה, אל תגיד לי 'משקר'. 

נחמן שי (המחנה הציוני):
סליחה, מטעים אותנו. תגיד שגייסתם מספיק קולות ונגמר. 

עליזה לביא (יש עתיד):
היועצת המשפטית, אני רוצה תגובה של היועצת המשפטית, האם היום אנחנו בעצם כרתנו את הנושא של המסלול הירוק? בעצם כשאנחנו מאשרים את הצו הזה, על פי מה שהצבא סיפר לנו והכריכה. אני מבקשת את ההתייחסות שלך. 

מירי פרנקל-שור:
ההתייחסות שלי היא כזאת. מונחות תקנות על שולחן הוועדה שיש להן תוכן מסוים, אי אפשר לתקן את הצו, הוועדה יכולה או לאשר או לדחות. ברגע שהיא לא מאשרת אז אין הצבה של - - -

עליזה לביא (יש עתיד):
זה מה שקורה עד עכשיו, כי לא אישרנו. 

מירי פרנקל-שור:
נכון, אין הצבה של כלל המורות חיילות מחוץ לצה"ל. כמו שאמרתי בדיון הקודם, יש שני מסלולים אפשריים, שר הביטחון יכול להביא צו נוסף וחברי הכנסת יכולים לחוקק הצעת חוק. 

עליזה לביא (יש עתיד):
אני הנחתי הצעת חוק. 

מירי פרנקל-שור:
אישור הצו היום לא מונע משר הביטחון להגיש צו נוסף ל - - -

עליזה לביא (יש עתיד):
אבל נכון לעכשיו, ברגע שיאושר פה ברוב של הקואליציה, זאת אומרת שבעצם - - - 

היו"ר יואב קיש:
אני אגיד לך, נכון לעכשיו אין בכלל. 

עליזה לביא (יש עתיד):
אני יודעת, אני הובלתי, אני שואלת מה זה אומר לגבי המסלול הירוק. בעצם אנחנו - - - 

מירי פרנקל-שור:
באישור הצו הזה אין - - -

היו"ר יואב קיש:
טוב, אייל, בבקשה. 

נחמן שי (המחנה הציוני):
תן דקה לכל אחד ונגמור את זה. אספתם מספיק קולות.

היו"ר יואב קיש:
אבל הוא רוצה לדבר, אני אגיד לו לא? 

נחמן שי (המחנה הציוני):
לא, תצביעו ותאכלו אותה אחר כך. 

היו"ר יואב קיש:
זה חבר שלך מהסיעה, תגיד לו לא לדבר. 

מירב בן ארי (כולנו):
תן לו לדבר. 

היו"ר יואב קיש:
עד שלוש דקות, בבקשה. 

איל בן ראובן (המחנה הציוני):
אפילו פחות. אני מניח שאני לא חשוד בבעיה שלי מול הצבא, אני בעד הצבא ואני מכיר את תכנית גדעון ואני מכיר את הקיצוצים, אני אומר לכם שמכל הרשימה של הסוגיה הזאת שבה אנחנו מתעסקים, סוגיית המורות הירוקות, בהקשר של סוגיית הקרבה לעם, לאלה שבסופו של דבר מגייסים ומגייסות או עוזרות בגיוס של חיילים, הנושא הזה הוא ממש בלב העניין. 

ענת ברקו (הליכוד):
המורות הירוקות עוזרות לגיוס? 

נחמן שי (המחנה הציוני):
אז למה אתה תומך? 

איל בן ראובן (המחנה הציוני):
שנייה רגע, חבר'ה, תנו לדבר. המורות הירוקות הן בלב לב העניין. אני מודה שלפני זמן קצר ישבנו פה כולנו והסכמנו לדבר הזה. כולנו הסכמנו. אני מכיר את הצבא, משרד הביטחון עושה לנו פה מה שנקרא תרגיל במי במול מז'ור ואנחנו יורדים על הברכיים. הצבא יכול לעשות מה שהוא רוצה, הוא יכול לגייס והוא יכול לא לגייס והוא יכול לעשות כל דבר שהוא רוצה, אני אומר לכם שאנחנו פה, בשם האמירה שכולם פה יסבלו בעניין הזה, אני חושב שאנחנו פה ממש יורדים על הברכיים וחבל מאוד מאוד על כך. בכל מקרה אני באופן אישי בוודאי לא יכול להצביע בשביל זה, אנחנו נצביע נגד. אבל אני כן מבקש, היות שאני רואה את הסביבה, אתם תעבירו את זה - - -

עליזה לביא (יש עתיד):
ברור, תראה איזה גיוס מטורף. 

איל בן ראובן (המחנה הציוני):
זה ברור. אנחנו מוכרחים ואני מבקש מכם להצטרף אמיתית למאבק הזה. מורות חיילות, אנחנו חייבים אותן ב - - -

היו"ר יואב קיש:
נחמן, אתה רוצה לדבר? 

נחמן שי (המחנה הציוני):
דקה. 

היו"ר יואב קיש:
לא, אבל אמרת שאין זמן. 

נחמן שי (המחנה הציוני):
לא, אבל אם כולם מדברים גם אני אדבר. 

היו"ר יואב קיש:
הסדר זה חברת הכנסת מירב בן ארי, בבקשה, וענת ברקו. אחרי זה ד"ר חבר הכנסת נחמן שי ואחרי זה שולי מועלם. 

מירב בן ארי (כולנו):
אני באתי כי אמרו לי שמצביעים מיד. 

היו"ר יואב קיש:
מה לעשות? אנשים רוצים לדבר, אני נותן להם לדבר. 

מירב בן ארי (כולנו):
אז אתה יכול להגיד את מסגרת הזמן?

מירב בן ארי (כולנו):
אני מגביל לשלוש דקות. 

מירב בן ארי (כולנו):
שלוש דקות? אז אני אחזור בעוד רבע שעה. 

נחמן שי (המחנה הציוני):
דקה. 

היו"ר יואב קיש:
אם הנוכחים מסכימים על דקה. 

מירב בן ארי (כולנו):
אני מוותרת. בבקשה. 

היו"ר יואב קיש:
בבקשה, ויתרה. ד"ר ברקו. 

ענת ברקו (הליכוד):
אני רוצה להגיד שפירושה של דילמה זה לבחור את הרע במיעוטו. במקרה הזה בין זה שלא מגייסים חיילות, ומירב עדכנה אותי ש-50% כבר שובצו, כל המסלול סגור, לבין המסלול המצומצם הזה שהוא חשוב ואני לא הייתי רוצה לראות סגירה של מסלולים מהסוג הזה - - -

איל בן ראובן (המחנה הציוני):
ענת, ברור שהם עושים את זה, זה תרגיל. 

ענת ברקו (הליכוד):
אבל הם עשו את זה וזה על הגב שלכם. 

איל בן ראובן (המחנה הציוני):
בסדר, אז אנחנו צריכים לרדת על הברכיים כי הם עשו תרגיל? 

ענת ברקו (הליכוד):
אני לא מוכנה שנשלם את המחיר, אבל בינתיים יש חיילות שלא מגויסות ו-50% מהחיילות - - -

עליזה לביא (יש עתיד):
ענת, כל שנה זה כך ו - - -

היו"ר יואב קיש:
תודה רבה. חבר הכנסת נחמן שי, דקה, בבקשה. 

ענת ברקו (הליכוד):
רגע. לגבי הנספחים הצבאיים, מה הקשר בין נספחים צבאיים לבין ה - - -

עליזה לביא (יש עתיד):
מה זה מה הקשר? צריך להתייעל. 

ענת ברקו (הליכוד):
נו באמת. להתייעל - - - 

עליזה לביא (יש עתיד):
זה 50 בנות - - -

היו"ר יואב קיש:
סליחה, תודה. אני לא רוצה להוציא. נחמן, בבקשה.

נחמן שי (המחנה הציוני):
טוב. גם אותי הזעיקו מוועדה אחרת וכל אחד יודע שזה יום עסוק מאוד בכנסת. צה"ל יכול להגמיש את עצמו, לשם שינוי. פה יש איזה שהיא מלחמה עקרונית של שר הביטחון, שבדרך כלל אני מאוד מכבד אותו, עם כל מיני קצינים שסובבים אותו, להוכיח לוועדה שהוא מצליח להעביר את זה. אפשר היה לעשות את ההקצאה הזאת, לא היה קורה כלום. כולנו מכירים את כוח האדם בצה"ל ויודעים שיש פינות וכדומה, כולנו יודעים את זה. זה איזה שהוא עיקרון פה, ללכת ולהוכיח ולזרוק לנו את העוגה הזאת בפרצוף. זאת הנקודה. זה לא ביני לבינך, יואב. אנחנו נפסיד פה בהצבעה - - -

מירב בן ארי (כולנו):
לא, אני מתנצלת, אנחנו כבר דנים בנושא הזה הרבה זמן, חצי מהמורות החיילות כבר לא מורות חיילות, שלחו אותן לתפקידים אחרים ואנחנו שופכים את כל התינוקות עם המים ו - - -

נחמן שי (המחנה הציוני):
צה"ל יכול היה כבר להגמיש את עצמו. גם צה"ל הוא לא קדוש והוא צריך להאזין לוועדה הזאת ולמה שאומרים. 

מירב בן ארי (כולנו):
הוא האזין ועצר את הגיוס. 

נחמן שי (המחנה הציוני):
בנימוס הכי גדול. 

מירב בן ארי (כולנו):
הוא האזין ועשה מה שהוא רוצה. 

היו"ר יואב קיש:
בבקשה, שולי. 

שולי מועלם-רפאלי (הבית היהודי):
אני בדקה אחת רוצה להגיד שאני חושבת שהצבא, שהוא יקר לכולנו, התבלבל, מותר להם להגיד 'אנחנו מורידים מ-600 ל-400' או מ-600 ל-10, מה יעשו ב-10 האלה זה לא עניין של הצבא, והניסיון של הצבא להגיד 'אני גם מחליט איפה ישימו את הבנות האלה', זה הניסיון הבעייתי. אני כמובן לא אצביע, כדי שלא תצטרכו לגייס באמת עוד חברים מהקואליציה, אז אני לא אצביע נגד, אבל אני לא אצביע. אני חושבת שנתינת יד לדבר הזה שהצבא אומר פה הוא דבר לא ראוי, לא נכון. 

איל בן ראובן (המחנה הציוני):
שולי, את צריכה להצביע. תצביעו איתנו. 

עליזה לביא (יש עתיד):
אבל חבר כנסת מהמפלגה שלך הגיש את הרביזיה. 

שולי מועלם-רפאלי (הבית היהודי):
בסדר, את יודעת, מותר לנו לחלוק גם בתוך הסיעה. 

מירב בן ארי (כולנו):
אנחנו לא מסכימים. גם אם אנחנו באותה סיעה זה לא אומר שאנחנו חושבים אותו דבר.

שולי מועלם-רפאלי (הבית היהודי):
נכון, ברור. 

איל בן ראובן (המחנה הציוני):
תיכף תהיה לך דוגמה במפלגת כולנו. 

שולי מועלם-רפאלי (הבית היהודי):
אני חושבת שנכון היה לא להיעתר לדרישה הזאת של הצבא, להעמיד אותם על הטעות שלהם. שנה אחרי שנה חווה הוועדה את החוויה - - -

איל בן ראובן (המחנה הציוני):
אז, שולי, תצביעי איתנו. 

היו"ר יואב קיש:
שולי, הדקה שלך הסתיימה. תודה. חברת הכנסת רחל עזריה, בבקשה.

איל בן ראובן (המחנה הציוני):
תהיי איתנו. זה עניין עקרוני, זה לא - - - 

היו"ר יואב קיש:
חברים, אנחנו רוצים לסיים את זה, יש הרבה אנשים בחוץ, כולם מדברים. זכות הדיבור עכשיו לחברת הכנסת רחל עזריה. 

רחל עזריה (כולנו):
אני רוצה לומר בקצרה שני דברים. אחת, אני מסכימה עם מה שאמרה חברת הכנסת שולי מועלם, זה לא תפקידו של הצבא להחליט בהחלטות של משרד החינוך. אני חושבת שזה מאוד מסוכן שהצבא מכתיב דברים למשרד החינוך ופשוט מיותר. והדבר השני, שזה מסלול מאוד חשוב. אחת הדרכים לייצר קרבה לאדמה ולארץ זה דרך טיולים. לא יכול להיות, וזה מה שהולך לקרות עכשיו, שכל מי שידריך טיולים במדינת ישראל, ואני מהמגזר הדתי, יהיו רק בנות דתיות. מירב, אני רק מבקשת שתקשיבי לזה. 

מירב בן ארי (כולנו):
אני יודעת, אני מכירה את זה יותר טוב ממך, עם כל הכבוד. אני בדיונים פה כבר שלושה חודשים. אני ביקשתי מצחי הנגבי את הדיון הזה. 

היו"ר יואב קיש:
בבקשה לסיים, רחל. 

מירב בן ארי (כולנו):
אני לא צריכה שתסבירי לי מה זה מורה חיילת. 

היו"ר יואב קיש:
סיימת, תודה. אני מעלה את הנושא - - -

רחל עזריה (כולנו):
לא, חכה שנייה, אני רוצה לסיים את המשפט. 

מירב בן ארי (כולנו):
שלחו להם אס.אמ.אסים 'אל תבואו ליום שיבוצים', את יודעת? 

רחל עזריה (כולנו):
אבל אני לא מבינה, הבית הזה יכול לומר ובוודאי שהוועדה הזו, זו ועדה מאוד חשובה, אפשר לומר לצבא 'אתם לא יכולים ל - - -

מירב בן ארי (כולנו):
אבל ניסינו, רחל. 

היו"ר יואב קיש:
רחל, להפסיק את הדיון כרגע. אנחנו ממשיכים בסדר הדוברים. אייכלר, אתה רצית לדבר או לא? אז חבר הכנסת עפר שלח, בבקשה.

עפר שלח (יש עתיד):
אני מבקש להבהיר על מה אנחנו מצביעים פה. הדיון עצמו על מורות חיילות, מסלול ירוק או זה, הוא דיון אחד, בדיון הקודם, ומי שהיה פה יודע, הייתה פה הסכמה, אני למשל מתנגד למורות חיילות והייתי רוצה לצמצם אותן, רוב חברי הכנסת בוועדה רוצים להגדיל את זה, אבל הייתה הסכמה כמעט מקיר לקיר על דבר אחר בכלל, והוא שמערכת הביטחון לא יכולה לבוא לפה עם צו שמבטא את רצונה, לשים אותו על השולחן ולהגיד לנו 'אם לא תאשרו אותו אז לא יהיה בכלל'. 

רחל עזריה (כולנו):
נכון. אבל זה מה שהם עושים. 

עפר שלח (יש עתיד):
ולכן הצבענו נגד. 

מירב בן ארי (כולנו):
זה מה שהם עשו. גמרו את הגיוס, את מבינה שגמרו? 

רחל עזריה (כולנו):
אבל זה לא השמים גמרו את הגיוס. 

עפר שלח (יש עתיד):
אם אנחנו נקבל עכשיו - - - 

מירב בן ארי (כולנו):
היא לא מבינה, היא סתם צועקת. הם קיבלו אס.אמ.אסים - - -

היו"ר יואב קיש:
מירב, עפר בזכות דיבור. עפר, אני מבקש לסיים. 

עפר שלח (יש עתיד):
מירב, זה ועדת חוץ וביטחון, אנחנו בכל אופן לא רגילים לרעש פה. אני אומר, זה הנושא שעמד פה על סדר היום, על זה הצבענו ואם אנחנו עכשיו נפתח את זה, נקבל את הרביזיה ונפתח את זה, אנחנו נותנים למערכת הביטחון לעשות לנו את מה שלא ראוי שתעשה לנו בלי קשר בכלל לסוגיית המורות חיילות. 

איל בן ראובן (המחנה הציוני):
בדיוק, זה ממש תקדים מסוים. 

היו"ר יואב קיש:
תודה. סיימנו את הדוברים. אני מסכם רק בכמה מילים ומעלה את זה להצבעה. חברים, הייתה רביזיה על נושא מאוד טעון, אני חושב שכל הוועדה חושבת שחשוב שיהיו, קראנו לזה חיילות ירוקות. הנושא הזה חשוב וצריך לקדם אותו. אנחנו נפעל, אני לפחות מבטיח ברמה האישית, גם בתת הוועדה שלי וגם במה שנוכל לעשות במליאה, נפעל בשביל שהנושא הזה כן ייצא לפועל, חד משמעית. האלטרנטיבה שעכשיו עומדת להצבעה היא פשוטה, האם אנחנו ממשיכים עם ההחלטה הקודמת, שמבטלת לגמרי, לא מאפשרת היום גיוס חיילות לתפקידים האלה, או שאנחנו מאשרים את בקשת שר הביטחון כפי שהוגשה ופועלים בהמשך בשביל להרחיב אותה.

אני מעלה את הרביזיה להצבעה. רק בשביל שלא יהיה חוסר בהירות, מי שעכשיו מצביע בעד הוא בעד הרביזיה והוא בעד אישור הצעת שר הביטחון. 

נחמן שי (המחנה הציוני):
זה מתנה יפה ליום האישה. 

עפר שלח (יש עתיד):
בעד פתיחת הדיון מחדש. 

היו"ר יואב קיש:
מי שמצביע בעד זה בעד פתיחת הדיון. בבקשה. 
שמואל לטקו:
שישה. מי נגד? חמישה. 

היו"ר יואב קיש:
יש נמנעים? אין. 

הצבעה בעד הרביזיה

בעד – 6
נגד – 5
נמנעים – 0

הרביזיה אושרה.
היו"ר יואב קיש:
אני עכשיו מעלה את אישור הצעת - - -

עפר שלח (יש עתיד):
סליחה שאני שואל, יואב, אבל כל מי שהצביע מורשה הצבעה בוועדת חוץ וביטחון? 

היו"ר יואב קיש:
אני מודה שאני לא בודק את זה. 

שמואל לטקו:
כן. אני בדקתי. כולם מורשים. 

היו"ר יואב קיש:
אז עכשיו אנחנו מצביעים על הצעתו של שר הביטחון. 

מירי פרנקל-שור:
זה הנוסח. הקראנו אותו בפעם הקודמת. 

היו"ר יואב קיש:
אני לא צריך, רק את הכותרת. אנחנו מצביעים על צו שירות ביטחון (שירות מוכר להשגת יעדים ביטחוניים-לאומיים)(הוראת שעה) התשע"ו-2016, שהוגש על ידי שר הביטחון. מי בעד? 

שמואל לטקו:
שש.

היו"ר יואב קיש:
מי נגד?

שמואל לטקו:
חמש.

היו"ר יואב קיש:
מי נמנע? ההצעה התקבלה. 

הצבעה על הצו

בעד – 6
נגד – 5
נמנעים – 0

הצו אושר.
היו"ר יואב קיש:
אני עובר לדיון הבא. 

נחמן שי (המחנה הציוני):
זה ניצחון שכולו הפסד, תקשיב למה שאני אומר לך. 

היו"ר יואב קיש:
אם אתה תעצור פה, אז אתה צודק, אבל אם נמשיך להילחם על זה ביחד אז אולי זה ייראה יותר טוב. 

עפר שלח (יש עתיד):
לא, יואב, ככה הם היו במצב שהם היו חייבים להביא תיקון. עכשיו חפש אותם בסיבוב. תאמין לי, אני פה שלוש שנים. 

היו"ר יואב קיש:
הסיבוב הזה קיים בהרבה דברים. 

עפר שלח (יש עתיד):
חפש אותם בסיבוב. 

היו"ר יואב קיש:
אנחנו עוברים לדיון הבא. 

עליזה לביא (יש עתיד):
איך אתה יכול לעבור לדיון הבא כשעכשיו הרסת? עכשיו במו ידיך הרסת. 

היו"ר יואב קיש:
עליזה, אם היינו הולכים בדרך שלך אז היה הרס למאות נשים בגיוס עכשיו. ואל תדברי איתי בסיסמאות כשהגיעה התקשורת. בדרך שלך מאות נשים היו נהרסות. 

הישיבה ננעלה בשעה 13:24.

